Κλιματική κρίση & Ψυχρό κλίμα 
 Οδηγίες /επισημάνσεις σε Επαγγελματίες Υγείας και Εκπαιδευτικούς για τη διενέργεια της παρουσίασης σε μαθητές/τριες  Ε΄& ΣΤ΄΄Δημοτικού


ΕΝΟΤΗΤΑ 1: ΟΡΙΣΜΟΣ ΚΑΙ ΑΙΤΙΕΣ ΤΗΣ ΚΛΙΜΑΤΙΚΗΣ ΚΡΙΣΗΣ (Slides 1–2)
Στόχος ενότητας
Οι μαθητές/τριες να κατανοήσουν τι σημαίνει «κλιματική κρίση» και ποιες είναι οι αιτίες της, δηλαδή ότι το περιβάλλον είναι ένα σύστημα που διαταράσσεται και ότι αυτό δεν είναι αποτέλεσμα μόνο φυσικών διαδικασιών, αλλά είναι κυρίως αποτέλεσμα της ανθρώπινης δραστηριότητας 
Βασικά σημεία που θέλουμε να αποκομίσουν
· Ότι η κλιματική κρίση δεν είναι κάτι μακρινό και αόρατο
· Κατανόηση των αιτίων της : Φυσικές διαδικασίες (ηφαιστειακές εκρήξεις,  μετακινήσεις των Ηπείρων, μεταβολές της Ηλιακής δραστηριότητας)
· 2. Ο ρόλος του Ανθρώπου (κόψιμο δέντρων, καύση πετρελαίου, φυσικού αερίου και κάρβουνου)
· Τα αποτελέσματα της κλιματικής κρίσης στον πλανήτη
Slide 1 Τίτλος εξωφύλλου
Slide 2 Κλιματική κρίση & Αιτίες
[bookmark: _Hlk219456525]Η Κλιματική κρίση είναι αποτέλεσμα της σημαντικής και μεγάλης διάρκειας μεταβολής του κλίματος της Γης, που προκαλείται άμεσα ή έμμεσα από ανθρώπινες δραστηριότητες, όπως το κόψιμο των δέντρων, την καύση πετρελαίου, φυσικού αερίου και κάρβουνου, που αυξάνουν τα αέρια του θερμοκηπίου στην ατμόσφαιρα. 
https://photodentro.edu.gr/v/item/ds/8521/2782  
Είναι επίσης αποτέλεσμα και φυσικών διαδικασιών, όπως των ηφαιστειακών εκρήξεων, των μετακινήσεων των Ηπείρων και των μεταβολών της Ηλιακής δραστηριότητας. Εξ αιτίας της, η στάθμη της θάλασσας αυξάνεται, οι παγετώνες λιώνουν και παρατηρούνται ακραία καιρικά φαινόμενα, όπως δυνατές καταιγίδες, καύσωνες και πλημμύρες. Εξ αιτίας της κλιματικής κρίσης αυτά τα φαινόμενα γίνονται όλο και πιο συχνά και έντονα. 

 ΕΝΟΤΗΤΑ 2: ΚΛΙΜΑΤΙΚΗ ΚΡΙΣΗ - ΠΕΡΙΒΑΛΛΟΝ ΚΑΙ ΥΓΕΙΑ (Slides 3- 4-5)
Στόχος της ενότητας
Οι μαθητές/τριες να κατανοήσουν τις επιπτώσεις της κλιματικής κρίσης στο οικοσύστημα, στο οποίο τα έμβια είδη (ζώα, φυτά, οργανισμοί) και το μη έμβιο περιβάλλον (αέρας, νερό, έδαφος) διαταράσσονται και αλλάζουν επικίνδυνα με σοβαρές συνέπειες στην υγεία και ευημερία του ανθρώπου. 
Βασικά σημεία που θέλουμε να αποκομίσουν
· Μείωση του όζοντος: λιγότερη προστασία από τον ήλιο.
· Απώλεια βιοποικιλότητας: εξαφάνιση φυτών και ζώων.
· Υποβάθμιση εδάφους: λιγότερη και φτωχότερη θρεπτικά τροφή.
· Επιπτώσεις στο νερό: λιγότερο καθαρό πόσιμο νερό.
· Περισσότερα ακραία φαινόμενα και δυσκολίες στη γεωργία
[bookmark: _Hlk219655033]Ερεθίσματα – Συζήτηση
· «Τι θα γινόταν αν δεν υπήρχε αρκετό καθαρό νερό στο σπίτι μας;»
· Σύνδεση με σχολικό περιβάλλον (αυλή χωρίς δέντρα, λιγότερη σκιά)
Slide 3 Επιπτώσεις  στο περιβάλλον
Η κλιματική κρίση έχει σοβαρές επιπτώσεις στο περιβάλλον. Παρατηρείται μείωση του ατμοσφαιρικού όζοντος: δηλαδή το στρώμα του όζοντος που μας προστατεύει από τις βλαβερές ακτίνες του ήλιου γίνεται πιο αδύναμο. Συμβαίνουν αλλαγές στα οικοσυστήματα λόγω απώλειας της βιοποικιλότητας, δηλαδή πολλά φυτά και ζώα εξαφανίζονται ή κινδυνεύουν και αυτό αλλάζει τη φυσική ισορροπία στη φύση. Επιπλέον παρατηρείται υποβάθμιση του εδάφους, δηλαδή το χώμα γίνεται φτωχό και δύσκολο για καλλιέργεια, με αποτέλεσμα να μειώνεται η παραγωγή. 
Τέλος παρατηρούνται αλλαγές στα υδρολογικά συστήματα και στις προμήθειες πόσιμου νερού, δηλαδή τα ποτάμια, οι λίμνες και τα υπόγεια νερά επηρεάζονται και μπορεί να έχουμε λιγότερο καθαρό πόσιμο νερό για χρήση.
Slide 4 Επιπτώσεις στο περιβάλλον 
 Η αύξηση της ατμοσφαιρικής θερμοκρασίας μπορεί να προκαλέσει συχνότερα και πιο δυνατά ακραία καιρικά φαινόμενα, αύξηση στα επίπεδα των ατμοσφαιρικών ρίπων και νοσημάτων από μολυσμένα τρόφιμα και νερό.  Επίσης δημιουργεί προβλήματα  στη γεωργική παραγωγή, κυρίως στις λιγότερο αναπτυγμένες χώρες.
Slide 5 Επιπτώσεις στο περιβάλλον και στην υγεία. 
Οι καταιγίδες ενίοτε προκαλούν πλημμύρες, οι οποίες δύνανται να μολύνουν το γλυκό νερό, καθιστώντας το ακατάλληλο για κατανάλωση. Η έλλειψη ασφαλούς πόσιμου νερού δυσχεραίνει την τήρηση βασικών κανόνων υγιεινής και συντελεί στην αύξηση υγειονομικών προβλημάτων, όπως οι διάρροιες. Επιπλέον, τα στάσιμα ύδατα ευνοούν την ανάπτυξη διαβιβαστών, όπως τα κουνούπια, με αποτέλεσμα την αύξηση του κινδύνου μετάδοσης νοσημάτων.
Οι υψηλές θερμοκρασίες επιταχύνουν την εξάτμιση των υδάτινων πόρων και των παγετώνων, οι οποίοι αποτελούν βασική πηγή πόσιμου νερού σε παγκόσμιο επίπεδο. Παράλληλα, η ξηρασία και οι δασικές πυρκαγιές, όπως αυτές στη λεκάνη του Αμαζονίου, καθώς και οι ακραίες θερμοκρασίες και οι τυφώνες, οδηγούν στην απελευθέρωση σημαντικών ποσοτήτων αερίων του θερμοκηπίου, εντείνοντας περαιτέρω την κλιματική κρίση.

 ΕΝΟΤΗΤΑ 3: ΕΠΙΠΤΩΣΕΙΣ ΤΟΥ ΨΥΧΡΟΥ ΚΛΙΜΑΤΟΣ ΣΤΗ ΣΩΜΑΤΙΚΗ ΚΑΙ ΨΥΧΙΚΗ ΥΓΕΙΑ  (Slides 6-7-8-9-10-11)
Στόχος της ενότητας
Οι μαθητές/τριες να κατανοήσουν ότι η κλιματική κρίση αφορά και τη χώρα μας, όχι μόνο άλλες χώρες και ότι οι επιπτώσεις του Ψυχρού κλίματος μπορεί κάποιες φορές να επηρεάσουν σοβαρά τόσο τη σωματική, όσο και την ψυχική υγεία των ανθρώπων και ιδιαίτερα 
Βασικά σημεία που θέλουμε να επισημανθούν
· Παραδείγματα κακοκαιριών στην Ελλάδα
· Επιπτώσεις του ψύχους στην καθημερινή μας ζωή
· Κίνδυνοι από τον παγετό και το χιόνι
· Βασικοί κανόνες ασφαλείας
· Γρίπη και σημασία του εμβολιασμού
· Επιπτώσεις στην ψυχική μας υγεία (απομόνωση, άγχος)
· Ευαλωτότητα πληθυσμιακών ομάδων (ηλικιωμένοι, παιδιά, έγκυες γυναίκες, ΑμεΑ, άστεγοι)
Ερεθίσματα – Συζήτηση
· «Θυμάστε κάποια φορά που είχε χιόνι ή πλημμύρες στον τόπο που κατοικείτε;»
· «Πώς άλλαξε η καθημερινότητά σας όταν είχε χιόνι ή πλημμύρες;»
· «Τι προσέχουμε όταν οι δρόμοι είναι παγωμένοι;»
· «Έχετε αρρωστήσει ποτέ τον χειμώνα;»
· «Τι προσέχετε όταν παίζετε έξω στο κρύο;»
Slide 6 Συμβαίνουν ακραία καιρικά φαινόμενα Ψύχους και στην Ελλάδα.
Τα τελευταία χρόνια η χώρα μας έχει επηρεαστεί από έντονες κακοκαιρίες με πολύ χαμηλές θερμοκρασίες, χιονοπτώσεις και καταιγίδες, όπως ο μεσογειακός κυκλώνας «Ιανός» το 2020, η κακοκαιρία «Μήδεια» το 2021, η κακοκαιρία «Ελπίς» το 2022 και οι κακοκαιρίες «Daniel» και «Elias» το 2023, από  τις οποίες προκλήθηκαν σοβαρά προβλήματα στις περιοχές που επλήγησαν, π.χ. διακοπές ρεύματος, προβλήματα στην υδροδότηση, κυκλοφοριακά προβλήματα και καταστροφές στην παραγωγή και στις οικίες. Οι παγωνιές μπορεί να δημιουργήσουν πάγο στους δρόμους, κάνοντας τις μετακινήσεις επικίνδυνες. Όταν προβλέπονται χιονοπτώσεις προσέχουμε ιδιαίτερα τις μετακινήσεις μας. Αν είναι απολύτως απαραίτητο να μετακινηθούμε με αυτοκίνητο χρησιμοποιούμε αντιολισθητικές αλυσίδες. Είναι προτιμότερο να ταξιδεύουμε κατά τη διάρκεια της ημέρας χρησιμοποιώντας κεντρικούς δρόμους. Επίσης ενημερώνουμε τους οικείους μας για τη διαδρομή που θα ακολουθήσουμε. 
Slide 7 Πώς επηρεάζει το υπερβολικό κρύο την υγεία μας; 
Κάθε χειμώνα στην Ελλάδα και σε άλλες χώρες εμφανίζεται ο ιός της   γρίπης. Η γρίπη είναι μια ασθένεια του αναπνευστικού συστήματος και μεταδίδεται πολύ εύκολα από άνθρωπο σε άνθρωπο με σταγονίδια, με τον βήχα ή το φτέρνισμα. Μπορεί να προκαλέσει ήπια συμπτώματα, αλλά σε κάποιες περιπτώσεις μπορεί να γίνει πολύ σοβαρή. Οι περισσότεροι άνθρωποι αναρρώνουν χωρίς σοβαρά προβλήματα. Όμως ορισμένα άτομα ,όπως οι ηλικιωμένοι ή όσοι έχουν προβλήματα υγείας, κινδυνεύουν περισσότερο να παρουσιάσουν επιπλοκές. Ο εμβολιασμός κατά της εποχικής γρίπης είναι ο καλύτερος και ασφαλέστερος τρόπος για να προστατευτούμε από τον ιό και τις επιπλοκές του.
Slide 8 Προβλήματα και ατυχήματα το χειμώνα
Το ψύχος σε περιοχές με πολύ χαμηλές θερμοκρασίες μπορεί να επηρεάσει τα άτομα που δεν είναι επαρκώς ντυμένα, για αυτό χρειάζεται να ντυνόμαστε με κατάλληλα ενδύματα - υποδήματα και να προσέχουμε ώστε να αποφεύγουμε πτώσεις μας λόγω ολισθηρότητας. Σε περιοχές με χιόνι, εκτός από την προστασία μας από το ψύχος,  είναι επίσης απαραίτητη η προστασία του δέρματος και των ματιών μας από την υπεριώδη ηλιακή ακτινοβολία, η οποία αντανακλάται από το χιόνι. Επιπλέον, συνιστάται η αποφυγή μέσων που προκαλούν απότομη αύξηση της θερμοκρασίας του σώματος, όπως θερμάστρες ή σόμπες, δεδομένου ότι ενδέχεται να προκληθούν επιπλοκές, όπως χιονίστρες ή κρυοπαγήματα. Σε περίπτωση υποψίας υποθερμίας ή κρυοπαγήματος, επιβάλλεται η άμεση αναζήτηση κατάλληλου θερμού καταφυγίου και η λήψη ιατρικής συμβουλής.

Επιπλέον τον χειμώνα ελλοχεύουν και κίνδυνοι, όπως σωματικοί τραυματισμοί από ολισθήματα στον πάγο και χτυπήματα από πτώσεις μας λόγω καλυμμένων ανωμαλιών του εδάφους. Για αυτό θα πρέπει να είμαστε πολύ προσεκτικοί όταν παίζουμε ή περπατάμε και να φοράμε τα κατάλληλα υποδήματα.
Slide 9 Επιπτώσεις στην ψυχική υγεία και ευεξία  
Όταν επικρατούν χαμηλές θερμοκρασίες πολλοί από εμάς είμαστε αναγκασμένοι να παραμένουμε περισσότερο χρόνο στο σπίτι, με πιθανότητα να δημιουργηθούν αισθήματα απομόνωσης, άγχους και θλίψης. Επίσης μπορεί να παρατηρηθούν διαταραχές ύπνου, ανησυχία, φόβο και δυσθυμία, που πιθανά να οδηγήσουν σε κατανάλωση ουσιών ή εντείνουν ήδη υπάρχοντα νοσήματα. Σε περιπτώσεις ατόμων που ανήκουν σε ευάλωτες κοινωνικά ομάδες ή πάσχοντες από ψυχικά νοσήματα, τα ακραία καιρικά φαινόμενα και φυσικές καταστροφές, μπορούν να προκαλέσουν μετατραυματικό στρες.
Slide 10 Διατηρήστε τη θερμοκρασία σας και την ενεργητικότητα
Στις περιπτώσεις κατά τις οποίες είμαστε αναγκασμένοι να παραμένουμε περισσότερο χρόνο στο σπίτι είναι σημαντικό να παραμένουμε δραστήριοι, καθώς αυτό συμβάλλει τόσο στην σωματική, όσο και στην ψυχική μας υγεία. 
Ιδέες για να παραμένουμε δραστήριοι: Ασχολούμαστε με δουλειές του σπιτιού, κάνουμε γυμναστική/ χορό, παίζουμε παιχνίδια, (π.χ. κρυμμένου θησαυρού, ένα διασκεδαστικό, κινητικό παιχνίδι εγρήγορσης, αναζητώντας μέσα στο σπίτι υλικά που μπορούμε να ανακυκλώσουμε).
Slide 11 Ποιοι κινδυνεύουν περισσότερο; 
Ο βαθμός που θα επηρεαστεί η υγεία των ανθρώπων εξ αιτίας του έντονου ψύχους ποικίλει ανάλογα με το πού και πώς ζουν, τις ανάγκες, την ηλικία, το φύλο και τα υφιστάμενα προβλήματα υγείας τους. Οι επιπτώσεις αναμένεται να είναι σοβαρότερες στα παιδιά και τους ηλικιωμένους, οι οποίοι  χάνουν γρηγορότερα θερμότητα και κινδυνεύουν να υποστούν υποθερμία. Τον  ίδιο κίνδυνο διατρέχουν και όσοι έχουν χρόνια νοσήματα, όπως και οι άποροι και άστεγοι πολίτες, οι οποίοι ζουν σε υποβαθμισμένες συνθήκες. 

ΕΝΟΤΗΤΑ 4: ΜΕΤΡΑ ΠΡΟΣΤΑΣΙΑΣ ΑΠΟ ΤΟ ΨΥΧΟΣ  (Slides 12- 13)
Στόχος της ενότητας 
Οι μαθητές/τριες να κατανοήσουν πρακτικές δεξιότητες αυτοπροστασίας από το Ψύχος
Βασικά σημεία που θέλουμε να αποκομίσουν
· Κατάλληλο ντύσιμο
· Στεγνά ρούχα
· Ζεστό φαγητό και ροφήματα
· Αναγνώριση συμπτωμάτων κινδύνου (ρίγος, υποθερμία) 
Δραστηριότητα – Συζήτηση
· «Τι φοράμε μια πολύ κρύα μέρα;»
· «Γιατί δεν είναι καλό να ιδρώνουμε πολύ στο κρύο;»
Slide 12 Προληπτικά μέτρα για το ψύχος
Φροντίζουμε το σπίτι και το σώμα μας να παραμένουν ζεστά. Η διατήρηση της θερμοκρασίας του σώματος μπορεί να βοηθήσει στην πρόληψη του κρυολογήματος, της γρίπης και άλλων σοβαρών προβλημάτων υγείας. Επίσης πρέπει να τρώμε τουλάχιστον ένα ζεστό γεύμα την ημέρα και να πίνουμε ζεστά ροφήματα. Η τακτική κατανάλωση φαγητού βοηθά το σώμα να παραμένει ζεστό.  
Slide 13 Για να προστατευτείτε από το ψύχος
Πρέπει να φοράμε ζεστά ρούχα σε στρώσεις, δηλαδή εσωτερικά ρούχα και από πάνω παλτό ή μπουφάν αντιανεμικό, κατασκευασμένο από σφιχτά πλεγμένες ίνες, καθώς και γάντια, κασκόλ, σκούφο και αδιάβροχα υποδήματα. Να θυμάστε ότι το σώμα χάνει γρήγορα θερμότητα όταν μένει υγρό, για αυτό πρέπει να αφαιρείτε τα ρούχα εάν είναι βρεγμένα ή τα επιπλέον ρούχα όταν αισθάνεστε πολύ ζεστά ή αρχίζετε να ιδρώνετε όταν παίζετε ή κινήστε έντονα.
Δεν πρέπει να αγνοείτε το ρίγος, καθώς είναι το πρώτο σημάδι ότι το σώμα χάνει θερμότητα. Το συνεχές ρίγος είναι σημάδι ότι πρέπει να βρείτε καταφύγιο να ζεσταθείτε. Αποφύγετε οποιοδήποτε μέσο μπορεί να προκαλέσει απότομη αύξηση της θερμοκρασίας.

ΕΝΟΤΗΤΑ 5: Η ΠΡΟΣΤΑΣΙΑ ΤΟΥ ΠΛΑΝΗΤΗ Ο ΡΟΛΟΣ ΤΩΝ ΠΑΙΔΙΩΝ (Slides 14–15)
Στόχος ενότητας
Τα παιδιά να κατανοήσουν ότι μπορούν να δράσουν και ότι η προστασία του πλανήτη ξεκινά από μικρές καθημερινές πράξεις.
Βασικά σημεία που θέλουμε να αποκομίσουν
· Ανακύκλωση & κομποστοποίηση.
· Εξοικονόμηση ενέργειας και νερού.
· Σωστή διατροφή.
· Μετακίνηση φιλική στο περιβάλλον.
Δραστηριότητα – Συζήτηση
· [bookmark: _GoBack]Φροντίδα της φύσης και των ζώων. «Τι μπορείτε να κάνετε από αύριο στο σπίτι ή στο σχολείο;»
· Ενίσχυση της έννοιας της συλλογικής ευθύνης.
Slide 14 Η Προστασία του πλανήτη είναι καθήκον όλων μας
Είμαστε προσεκτικοί με τα απορρίμματα μας και καταβάλλουμε προσπάθειες για την ανακύκλωση και τη δημιουργία κομπόστ με βιοδιασπώμενα υλικά. Αυτό ονομάζεται Κομποστοποίηση και αφορά μια φυσική διαδικασία αποσύνθεσης και ανακύκλωσης οργανικών υλικών, όπως φύλλα, κλαδιά νεκρά φυτά από μικροοργανισμούς, μετατρέποντας τα σε ένα πλούσιο υλικό το κομπόστ που θρέφει το έδαφος. Χρησιμοποιούμε οικονομικούς Λαμπτήρες: Κλείνουμε τα φώτα όταν δεν τα χρειαζόμαστε. Αποσυνδέουμε φορτιστές από τις πρίζες. Κάνουμε χρήση της ηλιακής ενέργειας. Επιλέγουμε σπίτια με μόνωση -χαμηλές απώλειες θερμότητας. 
 Slide 15 Η προστασία του πλανήτη είναι καθήκον όλων μας 
 Περπατάμε ή κάνουμε ποδήλατο: Αποφεύγουμε όσο μπορούμε το αυτοκίνητο, ειδικά για μικρές αποστάσεις και χρησιμοποιούμε τα μέσα μαζικής μεταφοράς. Ανακυκλώνουμε ξεχωρίζοντας τα πλαστικά, τα χαρτιά, το γυαλί και τα μέταλλα. Χρησιμοποιούμε ξανά αντικείμενα, αντί να τα πετάμε .Εξοικονομούμε νερό: Δεν αφήνουμε τη βρύση να τρέχει άσκοπα. Φροντίζουμε να μην υπάρχουν διαρροές νερού. Ορθή και υπεύθυνη Διατροφή: Πετάμε λιγότερο φαγητό. Τρώμε εποχιακά φρούτα και λαχανικά. Προτιμάμε λιγότερα επεξεργασμένα τρόφιμα.
Φροντίζουμε τη φύση: Δεν πετάμε σκουπίδια στο περιβάλλον. Φυτεύουμε δέντρα και λουλούδια. Προστατεύουμε τα ζώα και το οικοσύστημα.


Σας Ευχαριστώ πολύ!!!




Η παρουσίαση αυτή συντάχθηκε με επιστημονική ευθύνη της 7ης Υγειονομικής Περιφέρειας 
Συντάκτρια : Τασιώνα Αθηνά Υπεύθυνη Συντονισμού Δικτύου Αγωγής Υγείας και Πρόληψης της 3ης Υγειονομικής Περιφέρειας, Επισκέπτρια Υγείας, MSc Δημόσια Υγεία
Το φωτογραφικό υλικό προήλθε μετά από αναζήτηση στο διαδίκτυο και χρησιμοποιήθηκαν ιστοσελίδες, με ελεύθερη πρόσβαση στο υλικό
Η  παρουσίαση συνοδεύεται από κείμενο επισημάνσεων ανά διαφάνεια
ΒΙΒΛΙΟΓΡΑΦΙΑ
· Παγκόσμιος Οργανισμός Υγείας (WHO): Cold Weather and Health Διαθέσιμο στον ιστότοπο:https://www.who.int/news-room/fact-sheets/detail/climate-change-and-health
·  ΕΟΔΥ: Οδηγίες για ψύχος και υγεία. Διαθέσιμο στον ιστότοπο:  https://eody.gov.gr/wp-content/uploads/2022/03/psyxos_2022.pdf
· CDC: Cold Weather Safety

